《余赋佚老堂志宏见和复用前韵成一篇呈兴宗》
宋代·李纲

人生期百年，得老亦无几。超然高世士，急流贵勇止。

挂冠神武高，不与王侯事。驱车返田庐，出关随父子。

宁知千载后，夫子亦云尔。虚堂号佚老，游息长在此。

心閒齐物我，漏尽谢生死。遗德蔼清芬，承家有贤嗣。

行年踰六十，遇物如止水。岂惟诗家流，端是林下士。

闭关园日涉，不种红与紫。满庭松桂香，月露浩如洗。

风篁自萧萧，池溜方泚泚。知我却叩高，锄榛出芳卉。

杞菊初长苗，棠梨半含蕊。清谈款襟抱，忘此德与齿。

境幽人复佳，发我斐然意。作诗挂楹间，拙恶何时弭。

邓侯亦可人，佳句实予起。抱膝更长吟，芜音惭四始。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。